बात यह थी कि जिले के नए पुलिस कप्तान ने अपनी आमद दर्ज कराई थी। उनके आने के बाद से प्रतिदिन नये-नये नियम लागू किये जाने लगे थे। चोरी-डकैती, हत्या, राहजनी, जो होना है, होने दो। उसे बाद में देखा जाएगा। आम नागरिकों से मोटा कुछ वसूल कर ऊपर वालों को कुछ कमाल कर न दिखा पाने से प्रमोशन या अच्छी पोस्टिंग की आशा धूमिल हो सकती है। इसीलिए नये साहब के नियमों को लागू करने के लिए विश्वस्त पुलिस विभाग जी जान से लग गया। कभी हेलमेट न पहनने के नाम पर, कभी इन्श्योरेंस चेकिंग के नाम पर और कभी दोपहिये वाहन में तीन सवारी बैठने के नाम पर फाइन वसूल करने के लिए रसीद काटे जाने लगे। माँ-बाप और एकाध संतान वाले आजकल के न्यूक्लियर परिवार के लिए छोटे बच्चे को अलग से दूसरी गाड़ी में ले जाना कैसे संभव है, यह बात पुलिस वाले समझने को राजी न थे। बच्चे को साथ लेकर यदि माँ-बाप जाना भी चाहें तो वर्दी वाले मामा लोगों की तरफ से परेशानी नियत है। इसीलिए माँ-बाप के साथ किशोरवय व बड़े बच्चों का बाहर निकलना मना हो गया।